
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 noiembrie 2013

	Nr.
	4c-7/591 


R A P O R T

asupra propunerii legislative de completare și modificare a articolului 56, alineatul 5 din Legea nr.283/2010 privind sistemul unitar de pensii publice, cu modificările și completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx.411/2013 din 28 octombrie 2013, cu dezbaterea pe fond în procedură obişnuită, a propunerii legislative de completare și modificare a articolului 56, alineatul 5 din Legea nr.283/2010 privind sistemul unitar de pensii publice, cu modificările și completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.345/29.04.2013)

· avizul Consiliului Economic şi Social (nr.1108/11.04.2013)

· punctul de vedere negativ al Guvernului (nr.863/31.05.2013).

Propunerea legislativă are ca obiect de reglementare modificarea art. 56 alin. (5) din Legea nr. 263/2010-privind sistemul unitar de pensii publice, cu modificările şi completările ulterioare, preconizându-se modificarea stagiului complet de cotizare de la 30 de ani la 20 de ani pentru persoanele prevăzute la art.30 alin. (1) lit. a) din lege.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 12 noiembrie 2013 a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – Secretar de Stat – Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 22 octombrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea propunerii legislative întrucât instituie un tratament discriminatoriu faţă de toţi ceilalţi beneficiari ai sistemului public de pensii şi, totodată, ar putea crea un precedent pentru reducerea stagiului complet de cotizare şi pentru celelalte categorii de asiguraţi care şi-au desfăşurat activitatea în condiţii speciale de muncă.
PREŞEDINTE,



SECRETAR,
Florin Iordache



Mihăiţă Găină

Întocmit,

Consilier parlamentar Elena Anghel

